বাংলাদেশের মুক্তিযুদ্ধকে বলা হয় ‘জনযুদ্ধ’। এখানে প্রচলিত যুদ্ধের (Conventional War) পাশাপাশি গেরিলা পদ্ধতির প্রয়োগ ব্যাপকভাবে সফল হয়েছে। বাংলাদেশের প্রবাসী সরকারের নেতৃত্বে যেমন যুদ্ধ হয়েছে, তেমনি হয়েছে দেশের অভ্যন্তরে বিভিন্ন নামের বাহিনীর প্রতিরোধ প্রচেষ্টা। দেশের অল্পসংখ্যক মানুষ ছাড়া সবাই সে সময় কোনো না কোনোভাবে মুক্তিযুদ্ধের সঙ্গে সম্পৃক্ত হয়েছিলেন। অথচ দুঃখের বিষয় এই যে, বাংলাদেশে মুক্তিযুদ্ধ বিষয়ক অধিকাংশ বইপত্রে সাধারণ জনগণ, বিশেষ করে কৃষক, শ্রমিক ও নারীসমাজ ভীষণভাবে উপেক্ষিত। এক্ষেত্রে বাংলাদেশের বিশিষ্ট ইতিহাসবিদ অধ্যাপক সালাহউদ্দীন আহমদ, অধ্যাপক মুনতাসীর মামুন, অধ্যাপক নুরুল ইসলাম মনজুর প্রমুখ ইতিহাস অনুসন্ধানের একটি নতুন পদ্ধতি প্রয়োগ শুরু করেছেন। এটি হলো Oral History বা কথ্য ইতিহাস।